แห่ยืนยันหนี้เน่าต่ำ
สินเชื่อรายย่อยเอ็นพีแอลไม่น่ากลัวเงินเดือนต่ำหมื่นยังผ่อนชำระปกติ
5 พ.ย. 2555

สินเชื่อรายย่อยเอ็นพีแอลไม่น่ากลัวเงินเดือนต่ำหมื่นยังผ่อนชำระปกติ
เฟิร์สช้อยส์” ฟุ้งเอ็นพีแอลอยู่ในระดับต่ำไม่เกิน 3% ย้ำไม่มีนโยบายปรับรายได้ผู้สมัครสินเชื่อขั้นต่ำ 8,000 บาท ลูกค้ายังผ่อนชำระได้ดี
น.ส.ณญาณี เผือกขำ ผู้ช่วยกรรมการผู้จัดการใหญ่ ธุรกิจสินเชื่อส่วนบุคคลและสินเชื่อผ่อนชำระ บริษัท อยุธยา แคปปิตอล เซอร์วิสเซส ผู้ให้บริการบัตรกรุงศรีเฟิร์สช้อยส์ กล่าวว่า คุณภาพลูกค้าของเฟิร์สช้อยส์ ขณะนี้ไม่น่ากังวล ในทางกลับกันภาพรวมคุณภาพลูกค้าดีมาก การผ่อนชำระหนี้เป็นปกติ โดยปัจจุบันหนี้ที่ไม่ก่อให้เกิดรายได้ (เอ็นพีแอล) ของเฟิร์สช้อยส์ อยู่ที่ 2-3% ของสินเชื่อคงค้าง 2.6 หมื่นล้านบาท เพราะในช่วงที่เกิดเหตุการณ์น้ำท่วม บริษัทได้ออกมาตรการเยียวยาพักชำระหนี้ให้ลูกค้า เมื่อกลับเข้าสู่สถานการณ์ปกติก็ให้ลูกค้าชำระหนี้เหมือนเดิม
น.ส.ณญาณี กล่าวว่า ปัจจุบันเฟิร์สช้อยส์มีลูกค้าทั้งสิ้น 2 ล้านราย ในจำนวนนี้ 20-25% เป็นลูกค้าที่มีรายได้ขั้นต่ำ 8,000 บาท และ 30% เป็นลูกค้าที่มีรายได้เฉลี่ย 1.53 หมื่นบาท โดยในกลุ่มลูกค้าที่มีรายได้ขั้นต่ำ 8,000 บาทนั้น เป็นกลุ่มพนักงานทั่วไป
ทั้งนี้ บริษัทยังไม่มีนโยบายปรับเพิ่มรายได้ผู้สมัครบัตรเฟิร์สช้อยส์มากกว่า 8,000 บาท เพราะเป็นช่องทางให้ลูกค้าได้หมุนเวียนเงิน ไม่ต้องพึ่งพาเงินกู้นอกระบบ และลูกค้าก็สามารถบริหารจัดการการเงินได้ดี เพราะเฟิร์สช้อยส์มีผ่อนชำระสินค้า 0% นานสูงสุดเมื่อเทียบกับบัตรอื่น ทำให้ลูกค้าจ่ายน้อยและจ่ายนาน 
“บางสินค้าไม่ต้องเสียดอกเบี้ย เพราะบริษัทกับผู้ประกอบการสินค้าจะเป็นผู้สนับสนุนส่วนต่างให้ ซึ่งสินค้าอันดับหนึ่งที่ลูกค้าใช้บริการผ่านเฟิร์สช้อยส์ คือ ซื้อสมาร์ตโฟนและแท็บเล็ต รองลงมาเป็นทองคำ และร้านเสริมความงาม” น.ส.ณญาณี กล่าว 
อย่างไรก็ดี อัตราการอนุมัติสินเชื่อรวมของลูกค้าอยู่ที่ 40% เป็นระดับคงที่ 2 ปีมาแล้ว ไม่ได้เพิ่มขึ้นหรือลดลง
น.ส.ณญาณี กล่าวว่า สิ้นปีนี้สินเชื่อคงค้างน่าจะอยู่ที่ 2.6 หมื่นล้านบาท เติบโต 12% จากสิ้นปีก่อน ขณะที่ปีหน้าตั้งเป้าหมายสินเชื่อเติบโต 10-15% โดยตั้งเป้าหมายเพิ่มร้านค้าที่ทำรายการร่วมกับบริษัทอีก 30% จากสิ้นปีนี้ที่คาดว่าร้านค้าที่ร่วมทำรายการกับบริษัทจะมีทั้งสิ้น 1 หมื่นร้านค้า
ด้านนายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ธนาคารเน้นลูกค้ารายย่อยที่มีรายได้ขั้นต่ำ 1.5 หมื่นบาท ซึ่งเป็นรายได้ขั้นต่ำของผู้สมัครบัตรเครดิตเพื่อเสนอผลิตภัณฑ์อื่นร่วม โดยในส่วนลูกค้าที่มีรายได้ต่ำกว่า 1.5 หมื่นบาท แต่ไม่น้อยกว่า 1 หมื่นบาท ที่ใช้บริการสินเชื่อบุคคลกับธนาคาร มีสินเชื่อไม่เกิน 10% ของฐานสินเชื่อส่วนบุคคล ซึ่งปัจจุบันมีอยู่ 8,000 ล้านบาท จึงถือเป็นจำนวนน้อยมาก 
“ธนาคารก็ไม่เน้นให้สินเชื่อบุคคลสำหรับลูกค้าที่เดินเข้ามาขอสินเชื่อกับธนาคารโดยตรง แต่จะเสนอผลิตภัณฑ์กับลูกค้าที่มีบัญชีเงินเดือนผ่านธนาคาร เพื่อหลีกเลี่ยงความเสี่ยง คุณภาพลูกค้ารายย่อยขณะนี้จึงไม่มีปัญหา” นายชาติชาย กล่าว
นายฐากร ปิยะพันธ์ กรรมการผู้จัดการใหญ่ กรุงศรี คอนซูเมอร์ ผู้ให้บริการบัตรเครดิตและสินเชื่อไม่มีหลักประกันของธนาคารกรุงศรีอยุธยา กล่าวว่า ขณะนี้ยังไม่มีสัญญาณหนี้เสียที่น่ากังวลในธุรกิจบัตรเครดิตและสินเชื่อบุคคลของธนาคาร แม้ว่าสินเชื่อในช่วง 9 เดือนแรกที่ผ่านมาจะมีการเติบโตขึ้นถึง 31% เนื่องจากฐานลูกค้าส่วนใหญ่ของธนาคารเป็นคนมีรายได้ปานกลางถึงสูงหรือมีรายได้ 35 หมื่นบาทต่อเดือน 
“กลุ่มลูกค้าระดับล่างที่มีรายได้ 8,000-1 หมื่นบาท มีอยู่เพียง 5% ของฐานสินเชื่อรวม” นายฐากร กล่าว 
นอกจากนี้ ยังพบว่าคุณภาพหนี้ในพอร์ตยังปรับตัวดีขึ้น โดยลูกค้าบัตรเครดิตมีการผ่อนชำระขั้นต่ำในอัตราที่สูงขึ้น จากเดิมที่เคยผ่อนชำระขั้นต่ำเพียง 5-10% ของมูลค่าหนี้ก็เพิ่มขึ้นเป็น 30-40% ขณะที่ลูกค้าสินเชื่อบุคคลก็มีการผ่อนชำระขั้นต่ำเฉลี่ยมากกว่า 10% ของมูลค่าหนี้ขึ้นไป และยังอัตราการปิดหนี้ภายใน 1 ปีเพิ่มขึ้น ทำให้ธุรกิจบัตรเครดิตมีสัดส่วนหนี้เสียอยู่ที่ราว 1% และสินเชื่อบุคคลอยู่ที่ 2%